Posted In: Aħbarijiet , Event Il-Moviment Kerygma qiegħed iniedi proġjett ambizzjuz ieħor għat-tfal dan is-sajf, il- 'Kids for Jesus Summer Club' . It-teknoloġija toffri sfidi kontinwi lill-ġentituri sabiex jimmotivaw lil uliedhom jipparteċipaw f'attivitajiet li jgħinuhom jikbru b'mod ħolistiku. Għalhekk il-Moviment ħaseb biex dan is-sajf jagħmel stedina lit-tfal ta' bejn 4 u 13-il sena sabiex permezz ta' dan il- club , it-tfal ikunu qegħdin iqattgħu sajf mimli avventuri, logħob, drama, ħbieberiji u fuq kollox esperjenza ħajja ma' Ġesù. Hemm diversi raġunijiet għalxiex il-ġenituri għandhom jaħsbu sabiex iħeggu lil uliedhom għal dan il- club tas-sajf. Permezz tas- Summer Club it- tfal ser ikunu qegħdin jiksbu: Valuri Nsara: Permezz ta' dan il- club it-tfal jikbru b'mod spiritwali u morali permezz ta' diversi attivitajiet b'tema reliġjuża, kant u tagħlim ieħor flimkien ma' sħabhom Avventuri varji: Huma jikbru fil-kunfidennza u l-ħiliet tagħhom permezz ta' logħob, avventuri, ħarġiet, reċti, kant u żfin sabiex jiċċelebraw ma' sħabhom it-talenti tagħhom. Tagħlim dwar is-saħħa: jitgħallmu dwar il-kura tal-ġilda tagħhom, ikel nutrittiv u ħiliet bażiċi fl-ewwel għajnuna. Jikbru b'mod individwali, filwaqt li ser ikunu fil-kumpanija ta' sħabhom, it-tfal ser jingħataw l-opportunità li jitgħallmu ħiliet ġodda, jibnu kunfidenza fihom infushom u jitgħallmu jkunu aktar indipendenti permezz ta' responsabbiltajiet u sfidi ġodda. Ħbieb ġodda: Il- club joffri opportunità li t-tfal isaħħu l-ħbiberji li diġà għandhom u jkabbru ċ-ċirku ta' ħbieb tagħhom f'ambjent nadif u sigur iżda fuq kollox jesperjenzaw ħbiberja ma' Ġesù Memorji sbieħ: F'dan il- club ser nagħmlu ħilitna kollha sabiex nagħtu lit-tfal esperjenza pożittiva li ma jinsew qatt. U nibagħtu lit-tfal lura lejn l-iskola mimlija enerġija, ħeġġa u ferħ. Applikazzjonijiet jinkisbu mill-uffiċċju tal-Moviment Kerygma ġewwa l-Kunvent San Duminku r-Rabat, jew mir- reception ta' Radju Marija jew online: niżżel minn hawn . Għal aktar informazzjoni tista' ċċempel fuq 21459942 jew 99110888. Reġistrazzjoni flimkien mal-ħlas ta' €25 għal dawk li mhux membri tal-Kerygma u €15 għal membri tal-Kerygma jistgħu jaslu fis-segreterija tal-Moviment Kerygm nhar is-16 ta' Ġunju mis-6.00 sat-8.00 ta' filgħaxija, fis-26 ta' Ġunju mill-4.00 sa 7.00 ta' filgħaxija, 27 ta' Ġunju mid-9.00 sal-11.00 pm jew fit-30 ta' Ġunju mill-5.00 sa 8.00 ta' filgħaxija. Il-postijiet huma limitati u r-reġistrazzjonijiet jagħlqu meta jittieħdu l-postijiet kollha. Dan mhux neċessarjament li ser jieħu sat-30 ta' Ġunju. Għalfejn Nibżgħu? – Prayer Cafè – 19 ta' Ġunju 2015 » « Lkoll Ħaġa Waħda – Prayer Cafè – 5 ta' Ġunju 2015
Kids for Jesus Summer Club